VårtOslo: Oslo-byrådet foreslår gratis kjøttfri skolemat og priskutt på Ruter-billetter

Det nye Ap/SV/MDG-byrådet vil blant annet gi gratis kjøttfri skolemat til elever og 20 prosent priskutt på Ruters enkeltbilletter, ifølge VårtOslo.

Det har gått en måned siden byrådsforhandlingene mellom Oslo Ap, Oslo MDG og Oslo SV startet. Fra venstre: Frode Jacobsen (Ap), Rina Mariann Hansen (Ap), Inga Marte Thorkildsen (SV), Kamzy Gunaratnam (Ap), Sunniva Holmås Eidsvoll (SV), Omar Samy Gamal (SV), Lan Marie Berg (MDG), Raymond Johansen (Ap), Einar Wilhelmsen (MDG) og Hanna E. Marcussen (MDG) Foto: Berit Roald / NTB scanpix Vis mer

Publisert: Publisert: 22. oktober 2019 09:28

Det nye byrådet legger fram byrådserklæringen tirsdag klokken 11 etter rundt en måned med byrådsforhandlinger.

Avisen VårtOslo publiserte sent mandag kveld en sak med lekkasjer fra den nye erklæringen.

Ifølge avisens kilder vil det nye Ap/SV/MDG-byrådet blant annet foreslå gratis kjøttfri skolemat til elever ved alle Oslos skoler.

De vil også innføre gratis kjernetid for ettåringer i barnehager i syv bydeler.

Les også Kommunerevisjonen vil undersøke alle Lan Marie Bergs etater

På kollektivfeltet vil det nye byrådet kutte prisen på kollektivtransport med 20 prosent på enkeltbilletter. For en enkeltbillett på reiser innenfor Oslo kan prisen dermed bli kuttet fra dagens 36 kroner til 29 kroner. Samtidig blir det ingen prisøkning på månedskort.

Billettprisene avhenger likevel av at det nye fylket Viken, hvor Sp, Ap, MDG og SV har flertall, er med på notene, ettersom Viken er medeier i kollektivselskapet Ruter.

Hvilke politikere som skal sitte i byrådet, blir først gjort kjent onsdag. Byrådet vil bli innsatt med støtte fra Rødt, men det er ikke laget noen formell samarbeidsavtale ennå, melder NRK.